Deurbraak ná moord op Charl KinnearLt.kol. Charl Kinnear (Foto: Facebook) Die Valke het bevestig dat ŉ verdagte in hegtenis geneem is in verband met die moord op lt.kol. Charl Kinnear, bevelvoerder van die Wes-Kaapse teenbende-eenheid. Die 39-jarige verdagte sal Vrydag in die Bishop Lavis-landdroshof verskyn, het brig. Hangwani Mulaudzi, Valke-woordvoerder, gesê. “Die verdagte is Woensdag in Gauteng in hegtenis geneem en die besonderhede omtrent die moord is steeds onbekend.” Daily Maverick berig intussen die verdagte is die seun van ŉ voormalige polisiekolonel en dat hy glo maande lank Kinnear se selfoon nagespoor het. “Nog inhegtenisnemings kan nie uitgesluit word nie soos die ondersoek vorder,” het Mulaudzi gesê. Kinnear (52) is Vrydagmiddag koelbloedig in sy motor voor sy huis in Bishop Lavis doodgeskiet. Hy is verskeie kere in die bolyf geskiet en deur paramedici op die toneel dood verklaar. Kinnear is voor sy huis doodgeskiet. Maroela Media het vroeër berig Kinnear, ’n lid van die Wes-Kaapse teenbende-eenheid en een van die land se topspeurders, het die Vrydagoggend net na 10:00 sy laaste boodskap aan sy vrou, Nicolette, gestuur. Nicolette was ten tyde van die skietvoorval by die werk en is deur twee werkskollegas na die toneel gehaas. Op pad soontoe het sy die nuus ontvang dat Kinnear dood is. Haar twee seuns was tuis terwyl die oudste seun nog sekondes voordat sy pa doodgeskiet is met hom oor die foon gepraat het. Kinnear is kort na die oproep verskeie kere geskiet toe hy by sy huis stilgehou het. Weens die verskeie hoëprofielsake wat Kinnear ondersoek het, het ŉ moontlike aanslag op sy lewe soos ŉ skadu oor die hele gesin gehang. “Ons pa het ons voorberei vir hierdie dag. Dit was altyd in jou agterkop, dit kan enige dag gebeur. Dit is hartseer dat dit buite die huis moes gebeur, maar ek sou nie wou gehad het dat my pa in ŉ vreemde straat moes doodgaan nie,” het Carlisle Kinnear, die egpaar se oudste seun, gesê.